钦定古今图书集成/明伦汇编/闺媛典/第088卷 > 侯震旸妻龚氏〈刘氏金德妻附〉
## 钦定古今图书集成/明伦汇编/闺媛典/第088卷 > 侯震旸妻龚氏〈刘氏金德妻附〉

按《苏州府志》：“龚氏，嘉定人，方伯锡爵女，给谏侯震旸
妻，诰封太恭人。崇祯甲申，流寇陷京师，龚谓其子通
政峒曾曰：‘汝世受国恩，当以身许，毋以我为念’。乃从
季子岐曾郊居。迨峒曾及其子演洁殉难。岐曾复以
故人亡命被执，泣叩龚氏前，龚语之曰：‘吾昔为卞壸
母，今宁不能为孔褒母乎’！目岐曾行，赴池水死。从死”
者，妾刘氏及婢数人。先是，龚有幼女，归太学生金德
开；城陷，偕兄峒曾死于家园之叶池。